ועדת הכנסת, כנסת 20, פרוטוקול מספר 218, 2017-02-08 09:50

יואב קיש: בוקר טוב שוב.

יואב קיש: אני פותח את הישיבה.

יואב קיש: אוסאמה, זכות הדיבור שלך לנמק את הרביזיה.

אוסאמה סעדי: אדוני היושב-ראש, תודה.

אוסאמה סעדי: חברי חברי הכנסת, אני חוזר ואומר שחבל שאנחנו עושים חוק שהמטרה שלו היא באמת מטרה חשובה לתכלית רואיה, אבל אנחנו לוקחים את זה כמובן למחוזות שהיוזמת מודה שהיא רוצה לעשות את זה, שזה יחול בשטחים הכבושים משנת 1967.

יהודה גליק: היא רצתה ביהודה ושומרון, היא לא רצתה בשטחים הכבושים.

אוסאמה סעדי: אבל לפחות בדרך כלל אומרים: החוק הזה יחול בישראל, אבל גם אנחנו רוצים להחיל אותו לשטחים.

אוסאמה סעדי: פה, מה שהם עושים, הם אומרים: החוק הזה, איסור אפליה מחמת מקום מגורים.

אוסאמה סעדי: בוודאי, כל אחד יגיד לך כן.

אוסאמה סעדי: אבל פה אומרים: אנחנו לא רוצים לעשות את זה בתוך ישראל כי השלטון המקומי טוען שיכול להיות שזו אפליה אסורה וכל הדברים האלה.

אוסאמה סעדי: אבל מה?

אוסאמה סעדי: את אותו חוק, אבל נעשה את זה בשטחים.

אוסאמה סעדי: זה לרוקן ולהוציא את התכלית הראויה ולהסתפק אך ורק בתכלית הפוליטית.

אוסאמה סעדי: לכן אני חושב שזה מאוד-מאוד - - - אמרתי ואני חוזר, אנחנו מבינים את המטרה של הבית היהודי ושל הצעות החוק האלה: אתם רוצים לאט-לאט, טיפין-טיפין, פה הצעת חוק איסור אפליה, שם - - -

יואב קיש: חוק ההסדרה זה לא טיפין-טיפין.

אוסאמה סעדי: - - - שם הוגנות.

אוסאמה סעדי: עכשיו גם עליתם מדרגה: חוק ההסדרה.

אוסאמה סעדי: אתם תעלו עוד מדרגה: מעלה אדומים - - -

שולי מועלם-רפאלי: הלוואי שעוד בכנסת הזאת אנחנו - - -

יואב קיש: לא להפריע.

אוסאמה סעדי: אדוני היושב-ראש, הבית היהודי גורר אתכם.

אוסאמה סעדי: אתם אומרים, תהיו אמיצים.

אוסאמה סעדי: אתם אומרים: אנחנו רוצים גם לספח.

אוסאמה סעדי: אז תבואו ותגידו: אנחנו רוצים לספח.

אוסאמה סעדי: וזהו, ואל - - - את החוקים האלה.

יואב קיש: טוב.

יואב קיש: תודה.

יואב קיש: אנחנו פה לא עושים דיון שהיה אמור להיות בוועדת הכלכלה.

יואב קיש: אנחנו עושים דיון על רביזיה על נושא חדש.

יואב קיש: אני מעלה להצבעה.

יואב קיש: מי שמצביע בעד, תומך ברביזיה.

יואב קיש: מי שמתנגד – מתנגד לרביזיה.

יואב קיש: מי בעד הרביזיה, שירים את ידו.

יואב קיש: שניים.

יואב קיש: מי נגד?

יואב קיש: בעד הרביזיה – מיעוט

יואב קיש: נמנעים –אין

אחמד טיבי: מיעוט מוסרי.

יואב קיש: הרביזיה נפלה.

יואב קיש: אני סוגר את הישיבה.

יואב קיש: תודה.